

**LIETUVOS RESPUBLIKOS KULTŪROS MINISTRAS**

**ĮSAKYMAS**

**DĖL Lietuvos kultūros ir meno tarybos nuostatų patvirtinimo**

2015 m. rugsėjo 11 d. Nr. ĮV-602

Vilnius

Vadovaudamasis Lietuvos Respublikos Vyriausybės 2000 m. gruodžio 29 d. nutarimo Nr. 1514 „Dėl Lietuvos Respublikos Vyriausybės 1999 m. birželio 9 d. nutarimo Nr. 772 „Dėl komisijos – Lietuvos kultūros ir meno tarybos sudarymo ir jos nuostatų patvirtinimo“ pripažinimo netekusiu galios“ 2 punktu:

1. T v i r t i n u Lietuvos kultūros ir meno tarybos nuostatus (pridedama).

2. P r i p a ž į s t u netekusiu galios Lietuvos Respublikos kultūros ministro 2001 m. sausio 11 d. įsakymą Nr. 7 „Dėl Lietuvos kultūros ir meno tarybos nuostatų patvirtinimo“.

Kultūros ministras Šarūnas Birutis

PATVIRTINTA

Lietuvos Respublikos kultūros ministro

2015 m. rugsėjo 11 d. įsakymu Nr. ĮV-602

**LIETUVOS KULTŪROS IR MENO TARYBOS NUOSTATAI**

**I SKYRIUS**

**BENDROSIOS NUOSTATOS**

1. Lietuvos kultūros ir meno taryba (toliau – Taryba) yra patariamojo balso teisę turinti Lietuvos Respublikos kultūros ministerijos (toliau - Kultūros ministerija) ekspertų grupė, analizuojanti, vertinanti ir padedanti Lietuvos Respublikos kultūros ministrui (toliau - kultūros ministras) formuoti kultūros politiką.

2. Taryba savo veikloje vadovaujasi Lietuvos Respublikos Konstitucija, įstatymais, kitais teisės aktais ir šiais nuostatais.

3. Tarybos sprendimai yra rekomendacinio pobūdžio.

**II SKYRIUS**

**TARYBOS UŽDAVINYS IR FUNKCIJOS**

4. Tarybos uždavinys yra teikti kultūros ministrui pasiūlymus dėl kultūros politikos formavimo.

5. Vykdydama šį uždavinį, Taryba atlieka šias funkcijas:

5.1. analizuoja kultūros ir meno procesus, aktualiausias kultūros politikos problemas;

5.2. nagrinėja klausimus dėl kultūros sritį reglamentuojančių ar turinčių įtaką kultūros procesams įstatymų bei kitų teisės aktų poreikio ir galiojančių teisės aktų tobulinimo;

5.3. teikia pasiūlymus dėl Lietuvos kultūros tarybos veiklos ir finansuojamų kultūros ir meno sričių prioritetų, uždavinių ir rezultatų vertinimo kriterijų (vadovaujantis Lietuvos Respublikos kultūros tarybos įstatymo 5 straipsnio 1 dalimi);

5.4. nustato valstybės stipendijų kultūros ir (ar) meno kūrėjams (toliau – stipendijos) kvotas;

5.5. teikia pasiūlymus dėl stipendijų skyrimo kultūrai ar menui nusipelniusiems asmenims;

5.6. teikia pasiūlymus dėl Lietuvos nacionalinių kultūros ir meno premijų komisijos sudarymo, dėl Kultūros ministerijos ekspertų komisijų, tarybų sudėties;

5.7. teisės aktų numatytais atvejais teikia pasiūlymus dėl premijų skyrimo kultūrai ir menui nusipelniusiems asmenims;

5.8. deleguoja 2 rinkėjus Lietuvos kultūros tarybos narių rinkimams (vadovaujantis Lietuvos Respublikos kultūros tarybos įstatymo 8 straipsnio 3 dalimi);

5.9. teikia pasiūlymus dėl Lietuvos kultūros tarybos narių susirinkimo sudėties patvirtinimo (vadovaujantis Lietuvos Respublikos kultūros tarybos įstatymo 8 straipsnio 11 dalimi);

5.10. kas treji metai teikia rekomendaciją dėl Lietuvoje rengiamų tęstinių tarptautinių meno renginių sąrašo tvirtinimo;

5.11. svarsto kitus kultūros politikos klausimus, kuriuos teikia jai svarstyti kultūros ministras.

**III SKYRIUS**

**TARYBOS TEISĖS IR PAREIGOS**

6. Taryba, vykdydama jai nustatytą uždavinį, turi teisę:

6.1. teikti pasiūlymus ir rekomendacijas savo kompetencijos klausimais;

6.2. gauti iš Kultūros ministerijos, kultūros ir meno institucijų, kurių steigėja yra Kultūros ministerija, informaciją, kurios reikia tarybos veiklai ir kuri būtina kvalifikuotoms išvadoms parengti;

6.3. palaikyti ir plėtoti ryšius su Lietuvos ir užsienio nevyriausybinėmis organizacijomis.

**IV SKYRIUS**

**TARYBOS SUDĖTIS IR DARBO ORGANIZAVIMAS**

7. Tarybą sudaro 15 narių (įvairių kompetencijų ekspertų: kūrėjų, atlikėjų, profesionalių atitinkamos kultūros ir meno srities vertintojų ir kt.), iš kurių šešis deleguoja Lietuvos meno kūrėjų asociacija, po vieną – asociacija „Kultūros savivaldos kolegija“, Lietuvos muziejų asociacija, Lietuvos bibliotekininkų draugija, 6 narius skiria kultūros ministras.

8. Tarybos personalinę sudėtį trejiems metams tvirtina kultūros ministras.

9. Tarybos sudėtis po kiekvienos kadencijos atnaujinama ne mažiau kaip trečdaliu. Tas pats asmuo Tarybos nariu gali būti skiriamas ne daugiau kaip du kartus iš eilės. Tarybos narys nepasibaigus kadencijai turi teisę atsistatydinti arba jį gali atšaukti paskyrusi institucija. Tokiu atveju skiriamas naujas Tarybos narys.

10. Tarybos pirmininką ir jo pavaduotoją skiria kultūros ministras.

11. Tarybos pirmininkas:

11.1. organizuoja Tarybos darbą ir atsako už jos veiklą;

11.2 veikia Tarybos vardu, atstovauja jai visose Lietuvos Respublikos valstybinėse valdžios ir valdymo institucijose, kitose įstaigose ir organizacijose;

11.3. šaukia Tarybos posėdžius, tvirtina posėdžių darbotvarkę, pirmininkauja posėdžiams.

12. Tarybos pirmininkui nesant, Tarybai vadovauja Tarybos pirmininko pavaduotojas.

13. Tarybos veiklos forma – posėdžiai. Posėdžiai vyksta Tarybos pirmininko nustatytu laiku.

14. Neeilinis Tarybos posėdis gali būti sušauktas, jei to prašo ne mažiau kaip 2/3 Tarybos narių, Tarybos pirmininko iniciatyva arba kultūros ministro iniciatyva.

15. Tarybos posėdis laikomas teisėtu, jeigu jame dalyvauja ne mažiau kaip pusė Tarybos narių. Negalintis dalyvauti posėdyje Tarybos narys iki posėdžio pradžios Tarybos sekretoriui gali pateikti nuomonę raštu ar elektroniniu paštu posėdžio darbotvarkėje numatytais klausimais.

16. Prireikus svarstyti klausimus skubos tvarka, nesant galimybės surengti komisijos posėdžio, sprendimai gali būti priimami remiantis komisijos narių rašytinės apklausos arba apklausos elektroniniu paštu rezultatais.

17. Tarybos sprendimai priimami, jeigu už juos balsuoja daugiau kaip pusė posėdyje dalyvavusių Tarybos narių, įskaitant balsą Tarybos nario, kurio nuomonė pateikta raštu/elektroniniu paštu. Balsams pasiskirsčius po lygiai, sprendimo priėmimą lemia Tarybos pirmininko, jeigu jo nėra – Tarybos pirmininko pavaduotojo balsas.

18. Tarybos posėdžiuose turi teisę dalyvauti Kultūros ministerijos padalinių vadovai bei kiti specialistai.

19. Tarybos posėdžių sprendimai įforminami posėdžių protokolais, kuriuos pasirašo Tarybos pirmininkas ir sekretorius. Prie protokolo pridedama Tarybos nario, negalėjusio dalyvauti posėdyje, pateikta rašytinė nuomonė.

20. Tarybos darbą techniškai aptarnauja Kultūros ministerija. Tarybos posėdžiams rengti, dokumentacijai tvarkyti ir posėdžiams protokoluoti ministerija skiria sekretorių, kuris nėra Tarybos narys.

21. Tarybos narių paslaugos apmokamos kultūros ministro nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_